Hartroerende brief van Jayde in hof voorgelees | Maroela Media
Staatsaanklaer Marius Stander het die brief wat Jayde agt maande voor haar dood geskryf het, voorgelees. Jayde het onder meer geskryf hoe sy gehunker het na liefde van haar man, Christopher Panayiotou, wat daarvan beskuldig word dat hy haar ontvoering en moord gereël het.
"Al wat ek nog altyd wou gehad het, was dat iemand my ten volle sal liefhê. Dat wanneer ons in 'n besige vertrek is, ek die enigste persoon is wat hy sien. Om na my te kyk of ek die lopende voorbeeld van perfeksie is," het Jayde geskryf.
Jayde se ma, Michelle, het styf teen haar man gesit en onbedaarlik begin huil toe die woorde hardop voorgelees is. Jayde se suster, Toni, het ook baie emosioneel geraak.
Volgens die brief was Jayde "jaloers" om te sien dat ander die lewe leef wat sy "begeer" het. "Ek soek 'n normale lewe, 'n man wat op 'n normale tyd huis toe kom, 'n normale werk het en tyd vir sy vrou en gesin het, iemand wat nie wegsteek of toesmeer nie. Iemand wat altyd sy vrou respekteer en eerste stel. Wat kan verstaan en sien hoe al die geld in die wêreld nie so belangrik is as om 'n lewe te bou saam met sy vrou nie."
Jayde se brief dui ook daarop dat sy moes "meeding" vir Christopher se aandag. Sy het daarna gehunker om 'n gelukkige en normale lewe te lei en "die appel van haar man se oog te wees".
"Hoekom steek hy soveel van my weg en hoekom is dit nie moontlik om met hom te kommunikeer nie? Hoekom voel dit of ek altyd moet meeding om saam met hom te wees of raakgesien te word? Hoekom wil hy nooit jammer sê as hy verkeerd is nie? Hoekom het hy sy belofte aan my verbreek? Hoekom leef ek die lewe wat ek nog altyd beloof het ek sal nie? Hoekom voel ek soos ek altyd gedink het ek sal nie? Dit voel of ek nie meer 'n hart het nie, dit is geskeur en stukkend."
Panayiotou word daarvan beskuldig dat hy die moord op Jayde in April verlede jaar georkestreer het. Hy het na bewering Luthando Siyoni, 'n uitsmyter by sy nagklub, betaal om 'n huurmoordenaar te kry om Jayde te vermoor. Sizwezakhe Vumazonke, die beweerde huurmoordenaar, het Jayde glo met Sinethemba Nenembe se hulp ontvoer en haar vermoor.
Dit is sowaar hartverskeurend! Hoekom moes sy vermoor word? Hulle kon maar eerder geskei het! Sterkte aan haar familie.
Ek dink hy moet maar met die waarheid uit kom. Nog 'n vrou wat moes boet met haar lewe vir 'n hartelose skurk! Sluit hom toe. Hulle sal sy gal vir hom werk. Gee hom 'n dubbel-dosis.
Is dit nie hoe alle vroue voel nie? Is dit nie normaal nie? Dis hoe ek ook maar voel en aanvaar het as 'die lewe'.
Baie hartseer.Sy het so grusame dood nie verdien nie .Wat n lafaard ! Sluit die vark toe en gooi die sleutel weg !!
Ek Stem…erg hartverskeurend.
Hoekom nie geskei? Ek is meer as seker dat hier het geld, ego en mag swaarder geweeg as integriteit, liefde en vergifnis. Ons kan nie twee gode dien nie; slegs die LEWENDE GOD.